กรุงเทพมหานคร ร่วมกับ สสส.-ภาคีเครือข่ายจัดกิจกรรมมอบความรู้แก่นักเรียน สร้างวัฒนธรรมความปลอดภัยในการใช้ทางม้าลาย
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวภายหลังร่วมกิจกรรม "หยุดสูญเสีย หยุดรถ ให้คนข้ามทางม้าลาย #ความดีที่คุณทำได้" ว่า ปัญหาอุบัติเหตุบนท้องถนนเป็นสิ่งที่ประชาชนพูดถึงเป็นอย่างมาก โดยเฉพาะนักเรียนที่มีความเสี่ยงมากที่สุด เพราะต้องใช้เส้นทางในการเดินทางไปเรียน ซึ่ง กทม. มีความจริงจังในการดูแล ทั้งทางเท้า ไฟส่องสว่าง ท้องถนน ทั้งนี้ ได้หารือกับกองบัญชาการตำรวจนครบาลในเรื่องการกำหนดความเร็วก่อนถึงทางม้าลายและการติดตั้งอุปกรณ์ตรวจจับความเร็ว นอกจากนี้ ยังคงต้องอาศัยซอฟท์พาวเวอร์ หรือการรณรงค์ต่างๆ ซึ่งยังเป็นสิ่งที่สังคมไทยขาด เบื้องต้นได้เร่งฉีดน้ำบนทางม้าลายให้สามารถมองเห็นได้อย่างชัดเจน ส่วนมาตรการอื่นๆ ก็จะนำแผนที่เสี่ยงภัยมาตรวจสอบเพื่อดำเนินการแก้ไขต่อไปขณะที่ นางสาวรุ่งอรุณ ลิ้มฬหะภัณ ผู้อำนวยการสำนักสนับสนุนการควบคุมปัจจัยเสี่ยงทางสังคม สำนักงานกองทุนสนับสนุนการส่งเสริมสุขภาพ(สสส.) กล่าวว่า กิจกรรมในวันนี้จัดขึ้นมาแล้วทั้งหมด 5 ครั้ง เป็นการมุ่งเน้นการสร้างความปลอดภัยในการข้ามทางม้าลายและตอนนี้เป็นช่วงเวลาครบรอบ 5 เดือนในการจากไปของหมอกระต่าย ที่ได้สร้างการเปลี่ยนแปลงให้กับคนไทยได้กลับมาใส่ใจในการข้ามทางม้าลาย ทั้งผู้ขับรถและผู้ที่เดินทางเท้า อย่างไรก็ตาม ยังคงพบอุบัติเหตุเกิดขึ้นเป็นระยะๆ โดยเฉพาะในเด็กและเยาวชน สสส.จึงร่วมกับสำนักงานเขตพระนคร สถานีตำรวจสำราญราษฎร์ และโรงเรียนในสังกัด กทม.จัดกิจกรรมขึ้น พร้อมสำรวจข้อมูลกับมูลนิธิไทยโร้ด ดูพฤติกรรมผู้ขับขี่รถยนต์ใน 12 จุดทั่วกรุงเทพฯ ยังพบผู้ที่ใช้ความเร็วเกิน 30 กิโลเมตรต่อชั่วโมงเมื่อเข้าถึงทางม้าลาย โดยเป็นจักรยานยนต์กว่าร้อยละ  90 มีร้อยละ 38 ที่ฝ่าสัญญาณไฟแดงและยังมีกลุ่มไรเดอร์ที่ใช้จักรยานยนต์ส่งของโดยใช้โทรศัพท์มือถือ หรือใช้มืออีกข้างถือสิ่งของขณะขับขี่กว่าร้อยละ 11 แต่ยังมีเรื่องดีที่ 1 ใน 3 ของผู้ใช้จักรยานยนต์ที่หยุดรถให้คนข้ามทางม้าลาย